
העותר

1. אהוד אולמרט, ראש ממשלת ישראל

2. ממשלת ישראל
ע"י ב"כ מפרקליטות המדינה, מחלקת הבג"צים

רחוב צלאח-א-דין 29, ירושלים

המשיבים
עתירה דחופה למתן צו על תנאי
בית המשפט הנכבד מתבקש בזה, לזמן דיון דחוף, לחייב את המשיבים לבוא בדחיפות וליתן טעם מדוע לא יקיימו את הוראות סעיף 40 לחוק יסוד: הממשלה (להלן: "חוק היסוד") בכך שיפעלו כדלקמן:

1. יקיימו את הוראת סעיף 40(א) לחוק היסוד ויחליטו על כך שמדינת ישראל תפתח, תיכנס או כבר פתחה או נכנסה למלחמה;

2. יקיימו את הוראות סעיף 40(ג) לחוק היסוד בכך שימסרו לוועדת החוץ והביטחון של הכנסת הודעה על הפתיחה במלחמה בהקדם האפשרי; וכן
3. ראש הממשלה יקיים את הוראת סעיף 40(ג) לחוק היסוד בכך שיודיע בהקדם האפשרי למליאת הכנסת על הפתיחה במלחמה.
ואלה נימוקי העתירה
1. עניינה של עתירה זו איננו ניסיון "להכתיב" למשיבים את נוסח ההודעה על הפתיחה במלחמה או על השבת המלחמה (כל מתבונן והשקפתו לעניין זה).
2. עניינה של עתירה זו היא בחיוב המשיבים לקיים את הוראות סעיף 40 לחוק היסוד שכותרתו "הכרזת מלחמה" ולהכריז על כך שמדינת ישראל בכלל, וחלקה הצפוני של מדינת ישראל בפרט, מצויים במצב מלחמה מאז יום 12.7.2006.
3. לעצם הכרזת המלחמה והודעה על דבר קיומה כמתחייב מחוק היסוד, ישנם השלכות רבות, קונקרטיות וקונסטיטוציוניות כאחד.
4. השלכה מרכזית אחת (לדוגמה) של עצם הכרזת המלחמה היא תחולת תוקפם של סעיף 35, 36 ו-36א לחוק מס רכוש וקרן פיצויים, תשכ"א-1961 והתקנות שהותקנו מכוחם. הכרזת קיומה של המלחמה מאפשרת הגשת תביעות לנזקי מלחמה ונזק עקיף של ניזוקים, באופן ובדרך הנזכרים בתקנות מס רכוש וקרן פיצויים (תשלום פיצויים)(נזקי מלחמה ונזק עקיף), תשל"ג-1973. בעניין זה נרחיב בהמשך.
הצדדים

5. העותר הוא חבר כנסת ישראל, ראש סיעת "מרצ-יחד" בכנסת וחבר ועדת החוץ והביטחון של הכנסת.
6. המשיבים הם ממשלת ישראל והעומד בראשה.

ישראל במלחמה
7. מאז יום 12.7.2006 בשעות הבוקר מצויה מדינת ישראל במלחמה. המלחמה החלה באקטים של ארגון הטרור חיזבאללה כנגד חיילי צה"ל ואזרחי הצפון (אקטים של חטיפת חיילים וירי על ישובים וערים בצפון ישראל), והמשיכה בתהליך הסלמה חריף ומהיר שאותו הובילו ארגון חיזבאללה וממשלת ישראל.
8. המציאות בשטח היא שבמהלך פרק זמן של פחות משבועיים ימים, התרחשו הדברים הבאים:
8.1. מערכת הביטחון דיווחה שנורו על צפון מדינת ישראל מעל 2,000 טילים;
8.2. מערכת הביטחון דיווחה על אלפי תקיפות של מטוסי צה"ל באזורים שונים של מדינת לבנון ועל הטלה של טונות רבות של פצצות בלבנון;
8.3. אלפי חיילי מילואים של צה"ל גויסו בצווי חירום של שר הביטחון;
8.4. שר הביטחון הכריז כבר ביום 15.7.2006 על "מצב מיוחד בעורף" כהגדרתו בחוק ההתגוננות האזרחית, התשי"א-1951 בחלק הצפוני של מדינת ישראל, בקובעו כי "שוכנעתי כי קיימת סבירות גבוהה שתתרחש התקפה על האוכלוסיה האזרחית". העתק ההכרזה רצ"ב כנספח " ".
8.5. ביום 16.7.2006 הרחיב שר הביטחון את האזורים אשר לגביהם הכריז "מצב מיוחד בעורף" כאמור. העתק ההכרזה המורחבת רצ"ב כנספח " ".
8.6. עשרות אזרחים ישראלים מחלקה הצפוני של המדינה נהרגו בהתקפות טילים על ישראל. עשרות חיילי צה"ל נהרגו.
8.7. אלפי חיילי צה"ל חצו את גבולה הצפוני של ישראל לאדמת לבנון, ופתחו בלחימה עם לוחמי ארגון חיזבאללה על אדמת לבנון.
8.8. עשרות אלפי פגזים מסוגים שונים נורו ממקומות שונים בצפון מדינת ישראל לעבר יעדים בלבנון.
8.9. צפון מדינת ישראל עבר לגור במקלטים ולהסתופף – בהתאם להוראות פיקוד העורף.
9. מדינת ישראל נכנסה למלחמה לפי כל הגדרה משפטית, בינלאומית או מילונית אפשרית. אין ולא יכולה להיות על כך מחלוקת.
חובות הממשלה וראש הממשלה להכריז על מלחמה מכח הוראות סעיף 40 לחוק יסוד: הממשלה
10. סעיף 40 לחוק יסוד: הממשלה קובע כהאי לישנא:
"40. הכרזת מלחמה
(א)
המדינה לא תפתח במלחמה אלא מכוח החלטת הממשלה.
(ב)
אין בסעיף זה כדי למנוע פעולות צבאיות הנדרשות למטרת הגנה על המדינה וביטחון הציבור.

(ג)
הודעה על החלטת הממשלה לפתוח במלחמה לפי סעיף קטן (א) תימסר לועדת החוץ והביטחון של הכנסת בהקדם האפשרי; ראש הממשלה ימסור את ההודעה בהקדם האפשרי גם במליאת הכנסת; הודעה על פעולות צבאיות כאמור בסעיף קטן (ב) תימסר לועדת החוץ והביטחון של הכנסת בהקדם האפשרי."
11. הנה כי כן, מדינת ישראל מצויה במלחמה קשה, עם השלכות עצומות על העורף הישראלי באזור הצפון בפרט, בלא שנתקיימו אף לא אחד מאלו:
11.1. הממשלה לא החליטה לפתוח במלחמה או להיכנס למלחמה.
11.2. הממשלה לא הכריזה על מלחמה.
11.3. הממשלה לא הודיעה לועדת החוץ והביטחון של הכנסת ההחלטה להיכנס למלחמה.
11.4. ראש הממשלה לא הודיע למליאת הכנסת על ההחלטה להיכנס למלחמה.
הממשלה והעומד בראשה זנחו מניה וביה, וחדלו באופן מוחלט, מלקיים את חובותיהם לפי חוק היסוד. 

12. יש האומרים כי "כאשר התותחים רועמים המוזות שותקות". ברם, חובת קיום הוראות בסיסיות של חוק היסוד  איננה "מוזה" אלא אדן מאדני המשפט הקונסטיטוציוני בישראל.
13. אם לא מקוים סעיף 40 לחוק היסוד כיום, אימתי יקוים?
"פתיחה במלחמה" ו"הכרזת מלחמה"

14. מאפייני המלחמה וה"פתיחה במלחמה" – 
14.1. למיטב הכרת העותר, לעולם לא תפתח מדינת ישראל ללא סיבה, ללא מניע וללא פרובוקציה כלשהם. אין מלחמות שמתחילות יש מאין.
14.2. הביטוי "פתיחה במלחמה" איננו מוגבל אך למצב בו מדינת ישראל בוחרת, ללא כל עילה, תקיפה או פרובוקציה, לפתוח במלחמה תקיפה יזומה חסרת פשר ועילה. שכן, "פתיחה במלחמה" שכזאת ספק אם היתה או תהיה.
14.3. לכל מלחמה תהא תמיד עילה או אירוע – שאינם ביוזמת ישראל דווקא - אשר "יציתו" את האש.
14.4. יחד עם זאת, ההיסטוריה של המלחמות בישראל מוכיחה שכמעט בלא יוצא מהכלל (למעט אולי מלחמת יום כיפור) בכל שלב שלאחר קרות ה"עילה" או ה"אירוע" שהציתו את האש, יכולים קברניטי המדינה לבחור את עוצמת העימות שאליהם הם מצעידים את מדינת ישראל.
14.5. חשוב להדגיש – חרף זהותו הפוליטית הידועה של העותר, אין עניינה של עתירה זו בשאלת צדקת החלטות קברניטי המדינה ביחס למלחמה הנוכחית. 
14.6. העניין כאן, הוא שהפתיחה או אפילו הכניסה של ישראל למלחמה, כמעט לעולם איננה תהליך נעדר שיקול דעת מנהיגותי של ההנהגה של מדינת ישראל. כמעט תמיד, וגם בענייננו, קברניטי המדינה מקבלים החלטות ביחס למלחמה – אם כן, אם לאו, ובאיזו עוצמה והיקף.
14.7. כדוגמה להחלטה שיכולה היתה להתקבל אך נבחר ולדחותה במלחמה בענייננו – החלטה שלא לתקוף ולערב מדינות נוספות (מעבר ללבנון) במעגל המלחמה.
14.8. כך, החליטו קברניטי המדינה במלחמה בענייננו, בתהליך הסלמה מהיר וחד – אך לא נעדר שיקול דעת וקבלת החלטות – על היקפה ואופיה של המלחמה הנוכחית.
15. אמור מעתה – בביטוי "פתיחה במלחמה" מכוון חוק היסוד לעצם החלטת הנהגת המדינה לרתום את משאביה, אזרחיה, שטחה ויכולותיה של מדינת ישראל למלחמה.
16. ראוי להדגיש כי כותרתו של סעיף 40 לחוק היסוד היא "הכרזת מלחמה". הדין הישראלי מכיר במצב בו מכריז שר הביטחון על קיומן של "פעולות איבה". גם זוהי "הכרזה", כאשר מובן על פניו, כי לא מדינת ישראל היא זו שפתחה בפעולות האיבה. 
16.1. בסעיף 36(ג)(1)(א) לחוק מס רכוש וקרן פיצויים, תשכ"א-1961 נקבע כי שר הביטחון מוסמך, ביחס לפעולות מסוימות, ל"הכריז עליהן כפעולות איבה".
16.2. כשם שבהכרזה על פעולות האיבה מובן כי אין כל קשר בין עצם ההכרזה לבין השאלה מי פתח והחל בפעולות האיבה, כך גם בהכרזת מלחמה לפי סעיף 40 לחוק היסוד. הכרזת מלחמה לפי סעיף 40 לחוק היסוד דרושה ומתחייבת כל אימתי שהנהגת מדינת ישראל רתמה את משאביה וכוחותיה של מדינת ישראל למלחמה. ההחלטה על כניסה למלחמה מחויבת להיעשות בהחלטת ממשלה שאותה מחויבת הממשלה להודיע לכנסת.
חשיבותה של ההחלטה על כניסה למלחמה

17. מועטות ונדירות בחייה של האומה הן החלטות שחשיבותן רבה כמו ההחלטה על השתתפות וכניסה למלחמה.
18. ומי הוא הגורם המוסמך להכריע כיצד, מתי ומדוע תיכנס ישראל למלחמה?
18.1. זהו איננו הצבא ואף לא העומד בראשו.
18.2. זה גם איננו שר בודד – אפילו לא שר הביטחון.
18.3. זהו אפילו לא ראש הממשלה.
18.4. הסמכות להחליט אם, ומתי תיכנס ישראל למלחמה היא סמכותה הבלעדית והאקסקלוסיבית של הממשלה. בסעיף 40(א) לחוק היסוד נקבע כי:

"40. הכרזת מלחמה
(א)
המדינה לא תפתח במלחמה אלא מכוח החלטת הממשלה.
ואם בכך לא די, מסיר סעיף 32 לחוק היסוד כל ספק בקובעו כי:

"32. הסמכות השיורית של הממשלה
הממשלה מוסמכת לעשות בשם המדינה, בכפוף לכל דין, כל פעולה שעשייתה איננה מוטלת בדין על רשות אחרת."
19. הנה כי כן, בעלת הסמכות היחידה הרשאית לערב את מדינת ישראל במלחמות – כדוגמת המלחמה שבה ישראל מעורבת כיום – היא אך ורק ממשלת ישראל.
20. המדהים הוא, שממשלת ישראל מעולם לא החליטה על כניסתה למלחמה הנוכחית.
21. אין החלטת ממשלה כזאת, ומכל מקום, אודות החלטה כזאת מעולם לא ניתנה הודעה לועדת החוץ והביטחון של הכנסת ואף לא למליאת הכנסת כמתחייב.
סמכות ההחלטה על המלחמה וחשיבותה בדמוקרטיה פרלמנטרית המקיימת את שלטון החוק

22. מדינת ישראל היא דמוקרטיה פרלמנטרית המקיימת את שלטון החוק.
23. העם – הריבון – בוחר את נציגיו, אשר בתורם, מרכיבים ממשלה.
24. סמכות ההחלטה על כניסת ישראל למלחמה נתונה בלעדית בידי ממשלת ישראל.
25. על הממשלה ועל ראשה לדווח "בהקדם האפשרי" לוועדת החוץ והביטחון של הכנסת ולמליאת הכנסת על כניסת המדינה למלחמה. זוהי הדמוקרטיה וזהו החוק. כך מתקיימת ביקורת תקינה של הכנסת על הממשלה.
26. אין מדובר בתהליכים מורכבים או כאלו המטילים מגבלות אופרטיביות על הממשלה (סעיף 40(ב) לחוק היסוד ממילא מסיר מגבלות כאלו). מדובר אך בהוראות פשוטות לקיומו של שלטון החוק בדמוקרטיה פרלמנטרית – הוראות אשר יש לקיימן ואשר נועדו, בין היתר, להבטיח כי הממשלה היא זו אשר החליטה לצאת למלחמה וכי הכנסת קיבלה על כך "הודעה". ודוק- בלשון החוק אין מדובר אפילו ב"דיווח" אלא ב"הודעה" בלבד.
27. כיצד זה שדווקא באחד האירועים החשובים והמשמעותיים ביותר בתולדותיה של אומה – יציאה למלחמה – אין הממשלה והעומד בראשה טורחים לקיים את הוראותיו הבסיסיות ביותר של חוק היסוד?
28. בעניין זה, שומה להקפיד על הוראותיו הפשוטות והקלות לביצוע של לשון החוק, קלה כחמורה. עסקינן במלחמה.
29. בענייננו נותרה עומדת פתוחה השאלה – האם הממשלה החליטה על יציאתה למלחמה? היכן החלטתה? מדוע לא ניתנה עליה הודעה?
30. עיון קצר במשפט המשווה, לדוגמה בארה"ב, מחויב הממשל בסדרת פעולות, החלטות ואישורים נוקשה בהרבה בעת כניסה למלחמה.
31. משום מה, דווקא בישראל, שבה דורשים המשפט וחוק היסוד פעולות כה פשוטות בעת מלחמה – החלטת ממשלה והודעה על עצם ההחלטה לועדת החוץ והביטחון ולמליאת הכנסת – נמנעת הממשלה מקיום חובתה החוקתית.
32. יש לחייב את הממשלה לקיים את חובתה להכריז על כניסתה והימצאותה של מדינת ישראל במצב מלחמה, כמתחייב מחוק היסוד.
השלכותיה האזרחיות והכלכליות של הכרזת המלחמה

33. חוק מס רכוש וקרן פיצויים, תשכ"א-1961 (להלן: "חוק מס רכוש") מסדיר את נושא פיצוי נזקי מלחמה ונזקים עקיפים. כך מוגדרים מונחים אלו בסעיף 35 לחוק מס רכוש:
""נזק מלחמה" — נזק שנגרם לגופו של נכס עקב פעולות מלחמה על-ידי הצבאות הסדירים של האויב או עקב פעולות איבה אחרות נגד ישראל או עקב פעולות מלחמה על-ידי צבא הגנה לישראל;
"נזק עקיף" — הפסד או מניעת ריווח כתוצאה מנזק מלחמה בתחום ישוב ספר, או מחמת אי אפשרות לנצל נכסים המצויים בתחום ישוב ספר, עקב פעולות מלחמה על-ידי הצבאות הסדירים של האויב או עקב פעולות איבה אחרות נגד ישראל, או עקב פעולות מלחמה על-ידי צבא הגנה לישראל;"

אם כן, חקלאים, מפעלים, עסקים, מלונות ובתי אירוח וכן אנשים פרטיים זכאים לקבל פיצוי נזקיהם "העקיפים" רק במידה והם מצויים ב"יישוב ספר" וכאשר נזקיהם מתרחשים עקב מלחמה, פעולות מלחמה או פעולות איבה. "יישוב ספר מוגדר אף הוא בסעיף 35 לחוק מס רכוש בזו הלשון:

""ישוב ספר" — ישוב ששר האוצר, באישור ועדת הכספים של הכנסת, הודיע עליו שהוא ישוב ספר, וכן אזור ששר האוצר, באישור ועדת הכספים של הכנסת, הודיע עליו שהוא ישוב ספר לתקופה קצובה שקבע;"
34. עתה מתעורר צורך דחוף של עסקים ומפעלים בצפונה של ישראל, בשאיפתם לקבל פיצוי על נזקיהם האדירים שחורגים מההגדרה המצמצמת של "נזקים ישירים" בלבד, לקבל אישור והכרה לשניים אלו:
34.1. הם מצויים במצב מלחמה;
34.2. הם מצויים באזור שמצוי במלחמה ולצורך חוק מס רכוש עונים על ההגדרה של "יישוב ספר".
35. בהינתן ובהתקיים שני התנאים הללו, יכולים החקלאים המפעלים והעסקים לפעול להגשת תביעותיהם למס רכוש בהתאם לתקנות מס רכוש וקרן פיצויים (תשלום פיצויים)(נזקי מלחמה ונזק עקיף), תשל"ג-1973 (להלן: "תקנות מס רכוש"). תקנות מס רכוש תוקנו לאחרונה בשנת 1999.
36. בשנת 2001 תוקן חוק מס רכוש בסעיף 36(ג) לחוק ונוספה לו הגדרת "נזק איבה". כך קובע סעיף 36 (ג) לחוק מס רכוש:
"(ג)
(1)
בסעיף קטן זה, "נזק איבה" — נזק שנגרם לגופו של נכס וכן הפסד, מניעת רווח או אי אפשרות לנצל נכס, אם נתקיימו כל אלה:
(א)
הנזק נגרם עקב פעולות ששר הביטחון הכריז עליהן כפעולות איבה (להלן בסעיף זה — פעולות איבה);
(ב)
הנזק נגרם באזור ששר האוצר, באישור ועדת  הכספים של הכנסת, הודיע עליו שהוא אזור שנפגע מפעולות איבה.
(2)
ישולמו פיצויים בעד נזק איבה, על פי כללים שיקבע שר האוצר, באישור ועדת הכספים של הכנסת; על הכללים כאמור יחולו הוראות סעיף קטן (א)."

(ההדגשה הוספה.)

37. הנה כי כן, לעניין ההגדרה מה הן פעולות איבה והיכן הן התרחשו – בהקשר של זכאות לקבלת פיצוי בגין נזקי איבה – קיימת הוראת חוק מפורשת של חוק מס רכוש לפיה מחויב שר הביטחון להכריז מה הן פעולות האיבה, ושר האוצר מחויב להודיע היכן התרחשו.
38. ברם, בעוד שחוק מס רכוש מסדיר את דבר ההכרזה על פעולות האיבה ומקום התרחשותן, הוא שותק ביחס להכרזת דבר קיומה של "מלחמה" או "פעולות מלחמה", כמתחייב על מנת לאפשר תביעות נזקים עקיפים מכח תקנות מס רכוש.
39. אכן, ההרמוניה החקיקתית מניחה כי "הכרזת המלחמה" איננה מצריכה הוראה מיוחדת בחוק מס רכוש (בניגוד להכרזה על פעולות איבה) מאחר וההכרזה על דבר קיומה של מלחמה ממילא מחויבת להתקיים בהתאם להוראות חוק היסוד.
40. בענייננו, למרבה הצער, לא טרחה הממשלה לקיים את חובותיה לפי סעיף 40 לחוק היסוד ואנו מצויים כיום במלחמה שלא הוכרזה.
41. במצב זה של "ואקום הכרזתי", של מלחמה בלתי מוכרזת, נאלצים ארגוני עובדים וארגוני תעשיינים להפעיל שתדלנות, לובי ומשא ומתן על מנת לנסות לקבל "הסכמות" שלטוניות ביחס לפיצוי נזקים עקיפים.
42. העותר, ד"ר ביילין, מסייר ומבקר לאורכה ולרוחבה של הרצועה הצפונית של מדינת ישראל. נזקי החקלאים, המפעלים, העסקים, החנויות, המלונות ובתי האירוח בצפון הם אדירים. העותר מקבל פניות רבות מספור של אזרחים הדואבים ודואגים את אובדנם – לרבות אובדן הכנסתם.
43. הביטוי "נזק עקיף" מכיל בתוכו קוסמוס חיים שלם ומלא.
43.1. כך לדוגמה, פגיעתו של בית מלון בנהריה, בטבריה או בחיפה, גדולה לאין שיעור מהיבט של "נזק עקיף" מאשר נזק ישיר. לחיסולה של עונת תיירות הקיץ של שנת 2006 בצפון ישראל, יש פוטנציאל גבוה בהרבה למוטט עסקים מסוג, מאשר כל  פגיעה פיזית-נכסית בחדר או שניים.
43.2. כך לדוגמה, הפגיעה האנושה שנגרמת לחקלאי הצפון שנמנעת מהם היכולת לקטוף את פירותיהם ולשווקם בשעת בשלותם – פגיעה שמוגדרת כ"נזק עקיף" – גדולה ומשמעותית לאין שיעור מכל פגיעה שיכול טיל קטיושה לפגוע במספר מוגבל של עצים במטע. מדובר בפגיעה אדירה שעלולה להוביל חקלאים לפשיטת רגל.
44. אמור מעתה – הכרזת דבר כניסתה של ישראל למלחמה ודבר היות ישראל במצב מלחמה עשויה להצמיח זכויות חוקיות לאזרחי ישראל המצויים באזור המלחמה. זכויות אלו מקימים למדינה חובות של פיצוי.
45. יוצא איפה, כי הימנעות הממשלה מקיום חובתה לפי סעיף 40 לחוק היסוד בדבר הכרזת המלחמה, עלולה, בנוסף לפגיעה החוקתית, לגרום לפגיעה כלכלית חריפה בתושבי הצפון.
סיכום
46. חרף קיומה של מלחמה, ממשלת ישראל והעומד בראשה לא חדלו מלתפקד.
47. חובתם החוקתית בהקשר המלחמה היא פשוטה. עליהם להחליט על עצם כניסת ישראל למלחמה ולהודיע על דבר ההחלטה לכנסת.
48. הבסיס החוקתי והמבנה השלטוני של מדינת ישראל – בו המחוקק מפקח ומבקר את הרשות המבצעת – מחייב פעולות פשוטות אלו.
49. לעצם הודעת הממשלה והעומד בראשה על דבר המלחמה לכנסת – כמתחייב מחוק היסוד – ישנן השלכות נכבדות גם על תושבי ואזרחי המדינה המצויים בטווח האש.
50. לנוכח האמור, מתבקש בית המשפט הנכבד לזמן דיון דחוף בעתירה זו, ולחייב את המשיבים לבוא וליתן טעם מדוע לא יקיימו את חובתם החוקתית לפי סעיף 40 לחוק היסוד, יגבשו החלטת ממשלה ויודיעו עליה לכנסת.
________________________

חגי אשלגי, עו"ד

יורם ל. כהן, אשלגי, פישר, אשל

ב"כ העותר

